Nõukogu otsus,

13. märts 1997,

mis käsitleb Euroopa Ühenduse ja Norra Kuningriigi vahelist kirjavahetuse teel sõlmitud tollikoostöö lepingut

(97/269/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 113, seoses artikli 228 lõike 2 esimese lause ja artikli 228 lõike 3 esimese lõiguga,

võttes arvesse komisjoni ettepanekut

ning arvestades, et:

ühelt poolt Norra Kuningriigi ja Soome Vabariigi ning teiselt poolt Norra Kuningriigi ja Rootsi Kuningriigi vahel sõlmitud tollikoostöö siseriiklik korraldus tuleks ühenduse pädevuses olevates küsimustes asendada ühenduse süsteemiga;

piirikoostöö kokkulepped aitavad hõlbustada kaubavahetust ja ressursside tõhusat eraldamist piiratud arvule piiripunktidele, mis asuvad äärepoolseimates piirkondades, eriti aga Soome Vabariigis ja Rootsi Kuningriigis; sellistel piirkondadel on mitmeid iseärasusi seoses nende geograafiaga (väga karmid ilmastikutingimused, väga pikad piirialad, pikad sisemaised vahemaad, suured raskused teatud aladele ligipääsemisel) ja nende väga väikese rahvastikutiheduse ja vähese liiklusega ning need iseärasused on ühenduse kontekstis uudsed ja nendele on vaja pöörata erilist tähelepanu, kui asjaomastele piirkondadele ja ettevõtjatele ei kohaldata karistusi;

nõukogu volitas 25. oktoobril 1996 komisjoni pidama ühenduse nimel läbirääkimisi seoses Euroopa Ühenduse ja Norra Kuningriigi vahelise kirjavahetuse teel sõlmitud tollikoostöö lepinguga;

Soome Vabariik ja Rootsi Kuningriik peaks täielikult, sealhulgas rahaliselt, vastutama ühenduse ees kõikide tegude eest, mis on tehtud või tehakse nende nimel Norra tolli poolt;

Soome ja Rootsi tollid peaks vastavalt sõlmima Norra tolliga halduskokkuleppe käesoleva lepingu rakendamiseks; sellistest kokkulepetest tuleks teatada komisjonile; Soome ja Rootsi tollid peaks vastutama komisjoni ees käesoleva lepingu rakendamise eest;

Euroopa Ühenduse ja Norra Kuningriigi vaheline kirjavahetuse teel sõlmitud tollikoostöö leping tuleks heaks kiita,

ON VASTU VÕTNUD JÄRGMISE OTSUSE:

Artikkel 1

Käesolevaga kiidetakse ühenduse nimel heaks Euroopa Ühenduse ja Norra Kuningriigi vaheline kirjavahetuse teel sõlmitud tollikoostöö leping.

Lepingu tekst lisatakse käesolevale otsusele.

Artikkel 2

Soome Vabariik ja Rootsi Kuningriik vastutavad täielikult, sealhulgas rahaliselt, ühenduse ees kõikide tegude eest, mis on tehtud või tehakse nende nimel Norra tolli poolt.

Artikkel 3

1. Soome ja Rootsi tollid sõlmivad vastavalt Norra tolliga halduskokkuleppe käesoleva lepingu rakendamiseks. Sellistest kokkulepetest teatatakse Euroopa Ühenduste Komisjonile.

2. Soome ja Rootsi tollid vastutavad vastavalt komisjoni ees käesoleva lepingu rakendamise eest. Sel eesmärgil esitavad nad komisjonile iga-aastase aruande, kui eriasjaoludel ei ole vaja esitada lisaaruandeid.

Artikkel 4

Ühendust esindab lepingu artikli 7 alusel asutatud ühiskomitees komisjon, keda abistavad liikmesriikide esindajad.

Artikkel 5

Nõukogu eesistuja on volitatud määrama isikud, kellel on õigus ühenduse suhtes siduvale lepingule alla kirjutada, ja esitama lepingu artikliga 11 ettenähtud teatise. [1]

Artikkel 6

Käesolev otsus avaldatakse Euroopa Ühenduste Teatajas.

Brüssel, 13. märts 1997

Nõukogu nimel

eesistuja

M. Patijn

[1] Nõukogu peasekretariaat avaldab lepingu jõustumise kuupäeva Euroopa Ühenduste Teatajas.

--------------------------------------------------